Ylen englanninkielisten uutisten ankkuri irtisanottiin työstään vuonna 2010 hänen esitettyään juovansa olutta kesken uutislähetyksen.

Suosikkijuontaja Lauri Karhuvaara sai maanantaina potkut työstään Studio55-ohjelman juontajana. Karhuvaara ehti työskennellä MTV:lle 31 vuotta. Hän juonsi kanavan aamuohjelmia vuodesta 1989.

– Olen totta kai pettynyt ja kaihomielinen. Vaikka sanottiinkin, että olen tehnyt erittäin hyvää työtä ja että olen loistava juontaja, niin kyllähän päällimmäinen tunne on silti pettymys, Karhuvaara kertoi Ilta-Sanomille tiistaina.

Karhuvaara ei suinkaan ole ainoa ruutukasvo, joka on joutunut lähtemään työstään. Potkut ovat joskus tulleet myös ruudussa mokailusta. Moni muistaa yhä lokakuussa 2010 Yle Newsin aamupäivän uutislähetyksessä tapahtuneen kummallisen välikohtauksen.

Kahdeksan vuotta Ylen uutisankkurina työskennellyt Kimmo Wilska esitti suorassa lähetyksessä juovansa olutta pullosta alkoholitarkastuksista kertovan sähkeen jälkeen. Temppu ei miellyttänyt Yleä, sillä Wilska sai tempauksensa jälkeen potkut.

– Minä halusin vain pikkaisen hauskuuttaa. Ajattelin, että se olisi ollut hauska juttu. Olen yllättynyt, että siitä nousi näin suuri kohu, Wilska sanoi IS:lle.

Kimmo Wilskan joutui valtavan kaljakohun keskelle vuonna 2010.­

Hän ei tuolloin myöntänyt potkujen aiheuttaneen suurta tunnekuohua.

– Olen kuitenkin freelance-ihminen eikä tämä ole minulle mikään henkilökohtainen katastrofi, sillä töitä riittää. Siellä oli kuitenkin mukavia työkavereita ja mukava työskennellä, että siinä mielessä harmittaa ja tavallaan kaduttaa.

Potkujensa jälkeen Wilska on työskennellyt lähinnä radiojuontajana ja freelancekääntäjänä. Heti Yleltä lähdön jälkeen hän toimitti Helsingin Sanomien englanninkielisiä sivuja muutaman vuoden, kunnes ne lakkautettiin.

Freetöiden lisäksi Wilska työskenteli jonkin aikaa Radio Ravun iltapäivälähetysten juontajana. Viime syyskuusta lähtien häntä on päässyt kuulemaan niin ikään englanninkielisellä Spirit FM -radiokanavalla.

– Luen sähkeuutisia tunneittain ja kirjoitan dj:lle taustamateriaalia, Wilska kertoo IS:lle tuoreimpia kuulumisiaan.

Kimmo Wilska on jatkanut toimittajan töitä potkujen jälkeen.­

Kaljapulloepisodi toi Wilskan elämään kokonaan uuden harrastuksen, stand up -komiikan.

– Minua pyydettiin potkujen jälkeen englanninkieliseen stand up -iltaan mukaan, ja se meni hämäävällä tavalla hyvin, joten olen jatkanut harrastajapohjalla lyhyiden keikkojen tekemistä, Wilska paljastaa.

Vaikka hänen potkuistaan ja suomalaisia puhuttaneesta tempauksestaan on kulunut jo kohta kuusi vuotta, tunnistetaan Wilska silloin tällöin yhä kadulla.

– Suurin osa on jo unohtanut, mutta kyllä aina välillä minut bongataan, otetaan selfiet tai tarjotaan oluet.

Wilska suhtautuu tapaukseen yhä huumorilla, ja samoin häntä lähestyvät ihmiset. Välit Yleen ovat myös hänen mukaansa yhä kunnossa.

– Siltoja ei ole poltettu. Jos joku tulisi pyytämään sinne takaisin, niin en ainakaan suoralta kädeltä kieltäytyisi. Viihdyin siellä hyvin, Wilska muotoilee.

Viime vuonna Wilska vieraili ISTV:ssä kokeilemassa, erottaako hän kakkos- ja kolmosoluen toisistaan. Katso alla olevalta videolta, miten kävi: